**UPISI U PRVI RAZRED 2024. /2025.**

Poštovani roditelji,

na razini Vukovarsko-srijemske županije ovogodišnji upisi u prvi razred osnovne škole provode se elektroničkim putem korištenjem Nacionalnog informacijskog sustava upisa u osnovne škole.

Obveznici upisa u osnovnu školu, za školsku 2024. /2025. godinu, su djeca rođena u razdoblju od 1. travnja 2017. do 31. ožujka 2018. godine i djeca kojoj je u školskoj godini 2023. /2024. odgođen upis u prvi razred osnovne škole.

Prije upisa u prvi razred osnovne škole obvezno je utvrđivanje psihofizičkog stanja djeteta školskog obveznika. Psihofizičko stanje djeteta utvrđuje Stručno povjerenstvo svake osnovne škole u čiji sastav ulaze: nadležni liječnik škole – specijalist školske medicine i djelatnici škole: stručni suradnik pedagog i/ili psiholog i/ili stručnjak edukacijsko-rehabilitacijskog profila i/ili logoped i/ili socijalni pedagog i učitelj razredne ili predmetne nastave i učitelj hrvatskog jezika. U slučaju potrebe stručno povjerenstvo može zatražiti i mišljenja stručnjaka drugih specijalnosti.

**Psihofizičko stanje djeteta utvrđuje se i radi prijevremenog upisa, odgode ili privremenog oslobađanja od upisa u prvi razred osnovne škole.**

**Prijave za upis djece u 1. razred osnovne škole** školske godine 2024./2025. provodit će se po prvi put putem poveznice [http://osnovne.e-upisi.hr](http://osnovne.e-upisi.hr/).

U sustav se ulazi preko **e-Građani**, stoga roditelji trebaju osigurati vjerodajnicu za pristup sustavu e-Građani. U slučaju bilo kakvih poteškoća oko prijave djeteta, roditelj može doći u školu gdje će mu školski administrator pomoći oko upisa.

Prijave za **redovan upis djece** otvaraju se**22. veljače 2024. i traju do 31. ožujka 2024.**, dok se prijave djece **s teškoćama u razvoju** (potrebno posjedovanje odgovarajuće dokumentacije) otvaraju **1. veljače 2024. i traju do 31. ožujka 2024. godine**.

Prilikom prijave u sustav, svakom će roditelju biti vidljivi opći podaci o djetetu te škola na čijoj se listi školskih obveznika dijete nalazi prema mjestu prebivališta. Roditelji će moći odabrati izborne predmete i izraziti želju za stranim jezikom.

Uz prijavu za redovne upise u 1. razred osnovne škole, roditelji će moći podnijeti i zahtjev za prijevremeni upis u 1. razred kao i za privremeno oslobađanje od upisa u 1. razred.
**VAŽNO:** privremeno oslobađanje od upisa u 1. razred nije isto što i odgoda upisa u 1. razred. Zahtjev za odgodu upisa u 1. razred ne može se zatražiti putem sustava.

Procjena psihofizičkog stanja djece od strane školskog povjerenstva vršit će se u razdoblju od 1. travnja do 15. lipnja 2024. godine te će o terminima iste roditelji biti pravovremeno obaviješteni putem web stranice škole.